- Кинха гIадамал унел, дунги гьарун ячун йикIана. Гьев дидаса лъикIго кIудияв вукIана, - гIелму цIалулевилан гьев хъизан-рукъалде вуссине кватIана. Доб заманаялда гIадатлъун ккараб жо букIана чIужуялдаса рос кIудияв вукIине ккей. Дунгун данделъараб мехалъ ХъахIабросдае дибирлъи гьабулеб букIана гьес. Живгоги гьев цIакъ гIадамазда гьоркьов жуварав, кIалъазе махщел бугев чи вукIана, дунги гьесдаса йохун йикIана. Гьесул эбел ГIашура йикIана цо борохь, кинабго жиндаго лъачIого чIоларей: кIиго лъагIел гIураб заман бугин лъимер гьабизе, дуца щай гьабуларебан гьелъул зигараялъ диеги досиеги рахIат толеб букIинчIо, амма дос дида гIайиб гьабулеб букIинчIо: Аллагьасул къадаралда дагIбадизе бегьуларин, хабар чIезе толаан, дун йокьулаан досие, цо хъачIаб рагIи рагIичIо дида досдасан…